Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 203/06)

Käesoleva dokumendi avaldamine annab õiguse esitada vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KOONDDOKUMENT

„Λουκάνικο Πιτσιλιάσ“ (Loukaniko Pitsilias)

ELi nr: PGI-CY-02369 – 15.9.2017

KPN ( ) KGT (X)

1. Nimetus(ed)

„Λουκάνικο Πιτσιλιάς“ (Loukaniko Pitsilias)

2. Liikmesriik või kolmas riik

Küpros

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

Nimetusega „Λουκάνικο Πιτσιλιάς / Loukaniko Pitsilias“ tähistatakse laagerdunud, suitsutatud ja veinis marineeritud lihatoodet, millel on järgmised omadused.

Füüsikalised omadused

Toode lastakse tarbimisse paaris vorstiketina või eraldatud vorstikestena.

Iga vorstike on pikk, kitsas ja silinderjas.

Organoleptilised omadused

Värvus: pealt tume hallikaspruun kuni must ja seest hele purpurpunane selgelt eristuvate valgete rasvakogumitega

Lõhn: suitsune, tunda on punast veini, koriandrit (Coriandrum sativum) ja vürtsköömnet (Cuminum cyminum)

Maitse: veidi soolane, tunda on selgelt eristuvat punast veini, suitsusust, koriandrit, vürtsköömnet ja musta pipart (Piper nigrum)

Tekstuur: sitke; lõigatult jääb iga viil terveks, ilma et peenendatud lihamassisegu laguneks.

Keemilised omadused

Niiskusesisaldus 40–60 %

Naatriumkloriid: 1,5–3 %

Maksimaalne rasvasisaldus: 35 %.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Toote „Λουκάνικο Πιτσιλιάς / Loukaniko Pitsilias“ tootmisel ei kasutata säilitusaineid (nt nitraadid, nitritid, polüfosfaadid), lõhna- ja maitsetugevdajaid ega muid lisandeid. Ka toote toorainetes ei ole säilitusaineid (nt nitraadid, nitritid) ega muid lisandeid.

Toote „Λουκάνικο Πιτσιλιάς / Loukaniko Pitsiliase“ valmistamiseks kasutatakse:

— seaduses nõutud viisil tapetud (verest täielikult tühjaks lastud ja kohe jahutatud), tervete sigade lihast tehtud hakkliha. Vastuvõtmisel kontrollitakse saadud liha värvust (peab olema iseloomulikult helepunane), lõhna (hea) ja sisetemperatuuri (0–4 °C);

— puhastatud ja soolatud seasooli, mille temperatuur on alla 4 °C. Vastuvõtmisel kontrollitakse saadud soolte puhtust ja lõhna (hea);

— jämedat (mere)soola;

— purustatud koriandrit (Coriandrum sativum), jahvatatud vürtsköömnet (Cuminum cyminum) ja jahvatatud musta pipart (Piper nigrum);

— punast veini, mis on toodetud määratletud geograafilises piirkonnas asuvates viinamarjaistandustes, kus kasvatatakse piirkonnas valdavat kohalikku viinamarjasorti ’Mavro’ ja võib kasvatada ka sorti ’Maratheftiko’ (Vamvakada). Sellised istandused asuvad Pitsiilia piirkonnas, kus toodetakse kontrollitud päritolunimetusega veine. Vastuvõtmisel kontrollitakse saadud veini lõhna (peab olema sordile iseloomulik), alkoholisisaldust (12–15 %) ja suhkrusisaldust (alla 4 g/l).

3.4. Tootmise erietapid, mis peavad toimuma määratletud geograafilises piirkonnas

Toote „Λουκάνικο Πιτσιλιάς / Loukaniko Pitsilias“ tootmisetapid, mis peavad toimuma määratletud geograafilises piirkonnas: hakkliha (kuiv)soolamine ja veinis leotamine, vürtside lisamine, segu soolde toppimine, soolte vahedega sidumine, et moodustuks toote „Λουκάνικο Πιτσιλιάς / Loukaniko Pitsilias“ kett, vorstikettide suitsutamine ja (vajaduse korral) laagerdamine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toodet „Λουκάνικο Πιτσιλιάς / Loukaniko Pitsilias“ võib müüa pakendatult või pakendamata ning tervikuna või viilutatult.

3.6. Sellise toote märgistamise erieeskirjad, millele registreeritud nimetus viitab

Olenemata sellest, kas toode on pakendatud, pakendamata, tervik või viilutatud, peab sel olema märgistus, kus on kirjas selle registreeritud nimetus ning tootmisüksuse andmed ning/või viilutamis- ja pakendamiskoha andmed (kui viilutamine ja pakendamine ei toimu tootmiskohas).

4. Geograafilise piirkonna täpne määratlus

Määratletud geograafiline piirkond Pitsiilia on teadaolevalt mägine. Kõnealune piirkond asub merepinna suhtes kõrgusel 700 meetri või rohkem ja hõlmab järgmiste haldusüksuste territooriume:

Nikosia piirkond: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Larnaca piirkond: Odou

Limassoli piirkond: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Seos geograafilise piirkonnaga

Nimetuse „Λουκάνικο Πιτσιλιάς / Loukaniko Pitsilias“ kaitstud geograafilise tähisena registreerimise taotluse aluseks on toote füüsikalised, keemilised ja organoleptilised omadused, mis kujunevad välja ja säilivad sellise tootmisprotsessi käigus, mille puhul ei ole vaja kasutada mingeid lisandeid ega muid lisaaineid.

Toote „Λουκάνικο Πιτσιλιάς / Loukaniko Pitsilias“ omadused põhinevad tootjate oskusteabel:

valitakse liha, mis ei ole väga rasvane, sest muidu oleks toote tekstuur soovitust pehmem.

Tootjad soolavad hakkliha oma kogemusele tuginedes ja segavad seda aeg-ajalt, et sool jaguneks lihas ühtlaselt ja lõpptoode oleks soovitud soolasusega.

Soolamine ja veinis leotamine on samaaegne. Soolatud hakkliha liguneb veinis, kus seda aeg-ajalt segatakse, et veinile omane maitse, lõhn ja värvus jaguneks kogu lihas ühtlaselt.

Toote „Λουκάνικο Πιτσιλιάς / Loukaniko Pitsilias“ sisule omane tugev veinimaitse ja lõhn ning iseloomulik värvus saadakse lõhna ja keemiliste omaduste poolest sobiva punase veiniga, mis on saadud kohalikest viinamarjaistandustest, kus kasvatatakse valdavalt (80 % kogupindalast) kohalikku sorti ’Mavro’, aga lisaks sellele võib kasvatada ka sorti ’Maratheftiko’, ning need omadused olenevad ka hakkliha veinis ligunemise ajast.

Peale soola ja veini lisatakse hakklihasse ka vürtse.

Soolamine, veinis leotamine, vürtside lisamine ja segu segamine on olulised tootmisetapid, mis tagavad selle, et vorstikesed on toodetud ühest ja samast hakklihast ning neil on ühesugune kvaliteet.

Kui segu on saavutanud tootja arvates soovitud omadused, topitakse see seasoolde. Sooled seotakse kinni otstest ja väikeste vahedega, et moodustuks toote „Λουκάνικο Πιτσιλιάς / Loukaniko Pitsilias“ kett. Tootjate oskusteabe oluline osa on väikeste augukeste tegemine soolte toppimise ja sidumise ajal, et üleliigne vedelik välja valguks. Kui seda ei tehtaks, oleks lõpptoode väga ebaühtlane ja sisaldaks õhumulle.

Ka suitsutamine on tootjate oskusteabe tähtis osa, sest see määrab ära lõpptoote maitse, lõhna, tekstuuri ja värvuse. Tootmisprotsessi ühe etapi, nõrga järkjärgulise külmsuitsutamise lõpuks muutub toote „Λουκάνικο Πιτσιλιάς / Loukaniko Pitsilias“ välisvärvus tumedamaks. Selle üle, kui intensiivne on tuli, kui kaua suitsutatakse, kui kaugel on vorstikett tulest ja kui sageli seda suitsutusahjus ümber pööratakse, otsustab tootja kogemuse alusel, et lõpptoode oleks küll suitsutatud, aga veinis ja vürtsides leotatud seahakkliha lõhn ja maitse ei muutuks. Et toote maitse ja tekstuur oleks muutumatu, peab tule intensiivsus olenema ilmastikutingimustest. Kui tuli on suitsutamise ajal intensiivne, tuleb lõpptoode krõbedam ja välisvärvus tumedam, aga need ei ole soovitud omadused.

Suitsutamine ja (vajaduse korral) laagerdamine annavad tootele soovitud niiskusesisalduse ja sarnaste suitsutamata ja laagerdamata toodetega võrreldes iseloomuliku sitkema tekstuuri.

Pitsiilia kliimat iseloomustavad kuivad jahedad suved ja pehmed talved; kallakutel lasub suhteliselt toitainevaese mullaga pinnas. See on aidanud kaasa selliste tootmis- ja säilitamismeetodite väljakujunemisele, mille abil töödeldud lihatooted säilivad toatemperatuuril. Nii sai pere liha süüa kogu aasta vältel ega pidanud seda rasvas säilitama (nagu seda tehti muudes piirkondades). Selliste toodete valmistamise muutumatuna püsinud oskusteavet on antud edasi põlvest põlve ning Pitsiilia tootjad kasutavad sama oskusteavet ka tänapäevastes tootmiskohtades.

Pitsiilia pinnase ja kliima tõttu kasvatatakse seal teiste piirkondadega võrreldes vähem viinamarju, aga nende mahlas on rohkem polüfenoole. Toote „Λουκάνικο Πιτσιλιάς / Loukaniko Pitsilias“ tootjad on peale muu tootmisalase oskusteabe pärinud ka suurepärase tumeda viinamarja, millest kirjutas N. Ierides Küprose lühiajaloos (1903: Brief History of Cyprus). Kohaliku sordi ’Mavro’ viinamarjale omane intensiivne lõhn ja maitse tugevdavad toote ja piirkonna vahelist seost veelgi enam.

Tänu tootjate oskusteabele ja piirkonna veinist saadud omadustele on toode „Λουκάνικο Πιτσιλιάς / Loukaniko Pitsilias“ koos tootega „Pafítiko Loukaniko“ omandanud Küprose parimate vorstitoodete maine (P. Xioutas, 1978: Kypriaki Laografia ton Zóon („Loomad Küprose folklooris“).

Pitsiilia töödeldud lihatooted (sh „Λουκάνικο Πιτσιλιάς / Loukaniko Pitsilias“) on selle piirkonnaga lahutamatult seotud – trükistes ja/või veebis avaldatavas turismiinfos selle paiga ja/või toitude kohta tuuakse need alati eraldi välja (Küprose põllumajanduse, loodusvarade ja keskkonna ministeerium, 2011: Gastronomikos Chartis tis Kyprou („Küprose kulinaarne kaart“) ja Florentia Kithraiotou, 2009: Trofi: aformi schesis („Toit: suhte alus“).

Viide tootespetsifikaadi avaldamisele

(viitemääruse artikli 6 lõike 1 teine lõik)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) ELT L 343, 14.12.2012, lk 1.